Universitetets brev til Breivik på avveie
Tidligere denne uken ble det kjent at terrordømte Breivik har søkt studieplass på statsvitenskap ved Universitetet i Oslo. Onsdag sendte universitetet et brev til 34-åringen. Det er ikke kjent om brevet inneholder universitetets svar på søknaden, men ifølge Dagbladet kom det ikke fram til Ila fengsel. I stedet havnet det i en annen mottakers postboks. - I dette tilfellet er det sannsynligvis en menneskelig feil. Vi har rett og slett lagt brevet i feil postboks, sier informasjonsdirektør Mads Yngve Storvik i Posten, som beklager feilen på det sterkeste. Universitetet i Oslo bekrefter at de har sendt et brev til Breivik, men vil ikke kommentere hvorvidt det dreier seg om et svarbrev.
På grunn av en feil fra Posten, kom et brev fra Universitetet i Oslo adressert Anders Behring Breivik, til feil person.